Un bărbat de 44 de ani din județul Hunedoara a murit, chiar în Joia Mare, la o partidă de vânătoare la care a participat alături de un amic. Cum s-a produs tragedia.
Evenimentul dramatic din zona de vest a Transilvaniei a avut loc în urmă cu o zi. Joi, 2 mai, la orele serii, în zona satului Boholt, din comuna Șoimuș, a avut loc o partidă de vânătoare.
Aici, un bărbat de 44 de ani și-a pierdut viața după ce a fost împușcat accidental. Totul s-a petrecut după ce unui coleg de vânătoare i s-a descărcat arma. Muniția i-a atins zona pieptului.
În ciuda faptului că medicii au ajuns rapid la locul intervenției, aceștia nu au mai putut să-l salveze pe vânător. Acesta s-a ales cu răni extrem de grave, care i-au fost fatale.
”În momentul în care echipajul SAJ Hunedoara a ajuns la caz pacientul era în stop cardio-respirator. S-a încercat resuscitarea timp de 40 de minute, dar, din păcate, fără rezultat.
Medicul a declarat decesul”, a spus medicul Călin Dumitrescu, purtătorul de cuvânt al Serviciului de Ambulanță Județean (SAJ) Hunedoara, pentru Știri din Hunedoara.
Poliția din Hunedoara a oferit detalii în legătură cu această tragedie. Astfel, se pare că arma unui tânăr de 34 de ani s-a descărcat accidental. Glontele ieșit pe țeavă i-a fost fatal bărbatului de 44 de ani.
”La data de 02 mai 2024, în jurul orei 21:55, Poliția Municipiului Deva Deva a fost sesizată prin intermediul SNUAU 112, de către un bărbat în vârstă de 50 de ani din comuna Certejul de Jos, cu privire la faptul că, în timp ce se afla la o partidă de vânătoare organizată în baza unei autorizații legal emise pe raza localității Boholt, împreună cu alte persoane, fiului său în vârstă de 34 ani i s-ar fi descărcat accidental arma de vânătoare.
Aceasta l-a lovit mortal în zona pieptului un bărbat în vârstă de 44 ani , participant la vânătoare”, a declarat purtătorul de cuvânt al IPJ Hunedoara, Carla Strujan.